UDHËZIM I PËRBASHKËT
Nr. 46, datë 13.4.2023

PËR PËRCAKTIMIN E PROCEDURËS PËR ASGJËSIMIN E SENDEVE TË SEKUESTRUARA, AFATIT, SI DHE ORGANIT KOMPETENT PËR ASGJËSIMIN E TYRE

Në mbështetje të nenit 102, pika 4, të Kushtetutës dhe nenit 215, pika 6, të ligjit nr. 7905, datë 21.3.1995, “Kodi i Procedurës Penale i Republikës së Shqipërisë”, të ndryshuar, ministri i Drejtësisë dhe ministri i Brendshëm, 

UDHËZOJNË:

I. DISPOZITA TË PËRGJITHSHME 
1. Objekt i këtij udhëzimi është: 
a) përcaktimi i organit kompetent për asgjësimin e sendeve të sekuestruara;
b) përcaktimi i llojit të sendeve të sekuestruara të cilat do t’i nënshtrohen procedurës së asgjësimit; 
c) përcaktimi afatit për mbajtjen dhe asgjësimin e sendeve të sekuestruara. 
II. ORGANI KOMPETENT PËR ASGJËSIMIN E SENDEVE TË SEKUESTRUARA 
1. Në rastet kur gjykata urdhëron asgjësimin e sendeve të sekuestruara, prokurori, jo më vonë se 5 ditë nga marrja dijeni mbi urdhrin përkatës, ngre Komisionin e Asgjësimit të Sendeve (organi kompetent), për vijimin e procedurave të asgjësimit. 
2. Komisioni përbëhet nga: 
a) oficeri i policisë gjyqësore, 
b) një përfaqësues nga Policia e Shtetit, 
c) një përfaqësues nga ministria përgjegjëse për shëndetësinë, dhe
ç) një përfaqësues nga Agjencia Kombëtare e Mjedisit. 
Kur është e mundur, anëtar i Komisionit është edhe një ekspert kriminalist i cili dokumenton procesin e asgjësimit me mjete audiovizive. 
4. Anëtarët e përcaktuar në pikën 2 të këtij kreu, caktohen nga radhët e punonjësve të kualifikuar në fushën përkatëse për të cilën kërkohet asgjësimi. 
[bookmark: _GoBack]5. Kur kërkohen njohuri të posaçme, për shkak të nevojave dhe kompleksitetit të çështjes, komisioni mund të asistohet edhe nga ekspertë të jashtëm.
III. PËRCAKTIMI I AFATIT PËR MBAJTJEN DHE ASGJËSIMIN E SENDEVE TË SEKUESTRUARA
1. Komisioni i Asgjësimit të Sendeve kryen procedurat e asgjësimit të sendeve të sekuestruara, menjëherë, por jo më vonë se 15 ditë nga njoftimi i urdhrit.
2. Në rast të pamundësisë së ekzekutimit të urdhrit të organit procedues, apo të respektimit të këtij afatit, Komisioni i dërgon organit procedues një relacion ku argumenton arsyet e mosekzekutimit të urdhrit, apo të mosrespektimit të afatit. Për vijimin e procedurave të mëtejshme, komisioni vepron sipas urdhërimeve përkatëse të organit procedues. 
IV. PËRCAKTIMI I PROCEDURËS PËR ASGJËSIMIN E SENDEVE TË SEKUESTRUARA 
1. Sende të sekuestruara në kuptim të këtij udhëzimi do të jenë ato sende të cilat mund të ndryshojnë ose sendet e ndaluara për t’u prodhuar, zotëruar, mbajtur apo tregtuar, në rast se ruajtja e tyre është e vështirë, veçanërisht e kushtueshme ose përbën rrezik për sigurinë, shëndetin apo higjienën publike. 
2. Mënyra e asgjësimit të sendeve të sekuestruara, përcaktohet rast pas rasti nga komisioni, në varësi të llojit të sendeve për të cilat është vendosur asgjësimi, me kusht që procesi teknik i asgjësimit:
a) të kryhet në mënyrë që të garantohet siguria e jetës dhe shëndetit të pjesëmarrësve gjatë procesit, si dhe të popullatës; 
b) të mos ketë pasoja të dëmshme mbi mjedisin.
3. Asgjësimi i sendeve të sekuestruara bëhet me djegie në inceneratorin e ndërtuar për këtë qëllim, por në varësi të llojit dhe sasisë, si dhe në mungesë të inceneratorit përcaktohet një vend i përshtatshëm për kryerjen e asgjësimit, i cili plotëson kriteret sipas legjislacionit në fushën e mjedisit. 
4. Në çdo rast asgjësimi, përfaqësuesi i ministrisë përgjegjëse për shëndetësinë udhëzon Komisionin mbi mënyrën e asgjësimit me qëllim shmangien e dëmtimeve në shëndetin e personave që marrin pjesë në procesin e asgjësimit. 
5. Përfaqësuesi i Agjencisë Kombëtare të Mjedisit, udhëzon komisionin mbi mënyrën dhe vendin e asgjësimit, me qëllim shmangien e dëmtimit në shëndetin e njeriut dhe mjedisin.
6. Procedura e dokumentimit të veprimeve të kryera për asgjësimin e sendeve të sekuestruara, të bëhet sipas rregullave të Kodit të Procedurës Penale. 
V. DISPOZITA TË FUNDIT 
1. Palët informojnë rregullisht njëra-tjetrën për problemet, që do të lindin gjatë zbatimit të këtij udhëzimi.
2. Për zbatimin e këtij udhëzimi ngarkohen organet e parashikuara në pikën 2, të kreut II të këtij udhëzimi.
Ky udhëzim hyn në fuqi pas botimit në Fletoren Zyrtare. 

